Tartrazinas

Tartrazinas () – sintetinis citrinos geltonumo monoazodažiklis, naudojamas kaip maisto dažiklis (kodas E102). Jis tirpus vandenyje, vandeniniuose tirpaluose jo sugerties maksimumas yra ties 427±2 nm. Paprastai naudojama natrio druska, tačiau gali būti naudojamos ir kalio bei kalcio druskos.

Naudojimas 
Tartrazinas pasaulyje plačiai naudojamas kaip geltonas dažiklis, o mišiniuose su su briliantiniu mėlynuoju FCF (FD&C Blue 1, E133) ar žaliuoju S (E142) suteikia įvairius žalius atspalvius.

Maistas 
Nemažai maisto produktų ir patiekalų turi daugiau ar mažiau tartrazino, jo kiekis priklauso nuo gamintojo. Paskutiniais metais įsigali tendencija vengti jo ir keisti jį nesintetiniais dažikliais (anatas, beta karotinas, salykliniai dažikliai).

Tartrazino dažnai turi tokie produktai kaip saldainiai, cukraus vata, nealkoholiniai gėrimai, energiniai gėrimai, kukurūziniai traškučiai (Doritos, Nachos, kt.), dribsniai, pyragų mišiniai, pyragaičiai, garstyčios, saldūs kremai, sriubos, sultinių kubeliai, padažai, kai kurie ryžių patiekalai, gėrimų milteliai, ledai, kramtomoji guma, džemas, vaisių drebučiai, marmeladas, krienai, jogurtas, lakštiniai, raugintos daržovės, bulviniai traškučiai, biskvitai, daug patiekalų ir produktų, kuriuose naudojami medus ar citrinos.

Nemaistiniai produktai 
Tartrazinas naudojamas muiluose, kosmetikos gaminiuose, šampūnuose, rankų priežiūros priemonėse, antspaudų dažuose.

Vaistai 
Tartrazinas suteikia spalvą vitaminų žirneliams, priemonėms nuo padidėjusio skrandžio rūgštingumo, vaistų kapsulėms, kai kuriems receptiniams vaistams.

Poveikis sveikatai 
Manoma, kad tartrazinas yra daugiausia alerginių ir nepakantumo reakcijų sukeliantis azodažiklis. Ypač jautrūs sergantys astma ir nepakantūs salicilatams. Jautrumas tartrazinui gali pasireikšti prarijus medžiagų, turinčių tartrazino, ar joms veikiant odą.

Per virškinimo traktą gautam tartrazinui priskiria tokias alergines reakcijas, kaip nerimas, migrena, depresija, sumažėjęs regos aštrumas, niežulys, bendras silpnumas, karščio bangos, dusulys, purpurinės odos dėmės, miego sutrikimai.

Kai kurie šio dažiklio paveikti žmonės patiria jautrumo tartrazinui simptomus net nuo labai mažų jo dozių, kartais net trečią parą po medžiagos patekimo į organizmą. Yra pareiškimų, kad tartrazinas vaikams sukelia astmos priepuolius bei dilgėlinę, jis siejamas su skydliaukės augliais, chromosomų aberacijomis, hiperaktyvumu.

Jautrumo mechanizmas nežinomas, laikomas pseudoalerginiu. Manoma, kad nepakantumu tartrazinui pasižymi apie 360 tūkst. (0,12 %) JAV gyventojų. Pagal FDA tartrazinas dilgėlinę sukelia mažiau kaip 1 žmogui iš 10000 (0,01 % žmonių).

1994 m. Melburno universiteto atliktas tyrimas parodė, kad hiperaktyvūs vaikai, suvalgę maisto su tartrazinu, gali pasidaryti irzlesni, labiau neramūs, jiems gali sutrikti miegas.

Iki šiol neaišku, kiek išvardintos problemos, kurias patiria kai kurie asmenys, susijusios būtent su tartrazinu. Nepakantumas tartrazinui yra labai retas. Neaišku, ar tartrazinas gali kenkti žmonėms, kurie nėra aiškiai nepakantūs tartrazinui.

Paprasčiausias būdas įveikti nepakantumą tartrazinui yra jo visiškai nevartoti.. Buvo atlikti tyrimais, kuriuose žmonių, jautrių tiek salicilatams, tiek tartrazinui, jautrumas tartrazinui buvo sumažintas.

Naudojimo reguliavimas 
Dėl galimo nepakantumo tartrazinui Jungtinėse Amerikos Valstijose reikalaujama, kad ant maisto produktų ir vaistų, turinčių tartrazino, būtų nurodyta, kad juose yra tartrazino. FDA reguliariai tikrina rinkoje esančius produktus, ar juose nėra neskelbto tartrazino. Vieni iš produktų, kuriuose dažnai aptinka nelegalaus tartrazino, yra kiniški lakštiniai su kiaušiniais.

Tartrazinas uždraustas Norvegijoje. Jis buvo uždraustas Austrijoje ir Vokietijoje, bet vėliau buvo leistas ES direktyva.
D. Britanijoje Maisto standartų agentūra ( 2008 m. balandį paskelbė savanorišką tartrazino ir dar penkių įtartinų dažiklių išstūmimą iš rinkos dėl galimo jų ryšio su vaikų hiperaktyvumu.

Tartraziną vadinamajame „organiniame maiste“ dažnai keičia beta karotinu, kitokiame maiste – anatu (E160b).

Nuorodos 

Maisto priedai
Dažikliai